Il-Kummissjoni Ewropea - Stqarrija għall-istampa L-UE titlob biex ikun hemm kumitat tad-WTO dwar id-diskriminazzjoni tal- Kolombja kontra l-ispirti importati Brussell, it-22ta' awissu 2016 Aktar kmieni din is-sena (bejn it-8 u d-9 ta' Marzu 2016) l-UE u l-Kolombja kellhom konsultazzjonijiet, madankollu l-konsultazzjonijiet naqsu milli jsibu soluzzjoni għat-tilwima. Filwaqt li l-UE tirrikonoxxi l-isforzi tal-Kolombja biex iddaħħal riforma fl-iskema tal-ispirti sa mill-bidu tat- tilwima, l-ispirti tal-UE xorta qed jibqgħu jiġu diskriminati fis-suq Kolombjan Għal perjodu twil l-UE kellha tħassib dwar id-diskriminazzjoni tal-ispirti tal-UE fis-suq Kolombjan. L- ispirti tal-UE huma soġġetti għal taxxi ogħla u taxxi lokali minn dawk applikati għall-marki lokali. Barra minn hekk, ir-restrizzjonijiet tas-suq japplikaw fid-dipartimenti jew fis-subdiviżjonijiet tal- Kolombja. Id-dipartimenti jimponu restrizzjonijiet għall-aċċess fis-suq li jfixklu l-kundizzjonijiet kompetittivi fis-suq bi żvantaġġ għall-ispirti tal-UE. Dan kollu jmur kontra l-obbligi tal-Kolombja dwar in-nondiskriminazzjoni skont ir-regoli tad-WTO. Skont il-Ftehim tal-Kummerċ bilaterali mal-Unjoni Ewropea, il-Kolombja impenjat lilha nnifisha biex twaqqaf id-diskriminazzjoni sal-1 ta' Awwissu tas-sena li għaddiet. L-UE semmiet din il-kwistjoni mal-Kolombja f'bosta okkażjonijiet, fosthom fil-laqgħat bilaterali, fil-laqgħat tad-WTO u fid- diskussjonijiet ta' sħubija mal-OECD L-Unjoni Ewropea tkompli tappoġġa l-isforzi tal-Kolombja biex iddaħħal ir-riforma f'dan is-settur. Kuntest Fatti u ċifri tal-kummerċ L-UE hija l-esportatur ewlieni tal-ispirti lejn is-suq tal-Kolombja, b'riżultat ta' dan, is-sieħeb kummerċjali l-aktar wieħed affettwat minn dawn il-miżuri (segwita mill-Messiku, il-Costa Rica u l- Istati Uniti tal-Amerika) Fl-2014, l-esportazzjonijiet tal-ispirti tal-UE lejn il-Kolombja - b'valur ta' €43 miljun - irrappreżentaw madwar 14% tal-esportazzjonijiet agrikoli totali lejn il-Kolombja u 77% tal- importazzjonijiet tal-ispirti totali Kolombjani. Fl-ispirti differenti esportati mill-UE lejn il-Kolombja, it-tipi differenti ta' wiski jirrappreżentaw l-ogħla sehem (€35 miljun) segwit mil-likuri u mill-kordjali (€4 miljun) Il-Kolombja tipproduċi primarjament rum u aguardiente, li jammontaw għal 83% tal- konsum tal-ispirti fil-Kolombja fiċ-ċifri tal-2013 (10.8 miljun 9LC[1], meta mqabbla ma' 2.3 miljun kaxxa ta' spirti importati). It-taxxa tal-konsum nazzjonali dwar l-ispirti nqassmet f'żewġ gruppi ta' taxxa fl-1995 u ilha "speċifika" sa mill-2002 (Liġi Nru 788 tas-27 ta' Diċembru 2002), li jfisser li t-taxxa tiġi kkalkulata skont il-perċentwali tal-kontenut alkoħoliku għal kull unità ta' 0.75 litru. Punt ta' tqassim artifiċjali ġie stabbilit fil-35% tal-kontenut alkoħoliku, bir-riżultat li l-prodotti l-aktar prodotti importati jaqgħu fil-grupp ta' taxxa ogħla, fejn l-ispirti li jiġu prodotti l-aktar lokalment jaqgħu fil-grupp ta' taxxa baxxa. Is-sitwazzjoni hija simili fid-dipartimenti (departamentos) - subdiviżjonijiet amministrattivi tal-Kolombja - fejn jintalab biex titħallas taxxa lokali minflok it-taxxa tal-konsum nazzjonali. Barra minn hekk, fil-Kolombja għadd ta' dipartimenti jeżerċitaw l-hekk imsejjaħ monoporju fiskali fuq l-introduzzjoni u l-kummerċjalizzazzjoni tal-ispirti. B'riżultat ta' dan, id-dħul tal-ispirti importati huwa soġġett għall-konklużjoni ta' "kuntratti ta' introduzzjoni" mad-dipartiment li jinkludu klawżoli restrittivi ta' kummerċ, jimponu valuri massimi u prezzijiet minimi ta' bejgħ, u jirrikjedu lill- kummerċjanti biex jiżguraw il-ħlas tal-ammont ta' dejn fiskali futur, eċċ. Barra minn hekk, id- dipartimenti jgawdu minn diskrezzjoni kbira għall-aċċess miċħud arbitrarju lill-marki importati. L-Unjoni Ewropea talbet konsultazzjonijiet mal-Kolombja taħt id-WTO fit-13 ta' Jannar 2016 fid-DS 502, Colombia- Measures Concerning Imported Spirits; il-konsultazzjonijiet saru bejn it-8 u d-9 ta' Marzu 2016 imma naqsu milli jsibu soluzzjoni pożittiva għat-tilwima. Il-passi li jmiss fil-proċeduri tas-soluzzjoni tat-tilwim tad-WTO It-talba tal-UE biex jitwaqqaf kumitat tad-WTO se tiġi diskussa fil-laqgħa tat-2 ta' Settembru tal- Korp għas-Soluzzjoni tat-Tilwim (KST) tad-WTO. Jekk il-Kolombja ma taqbilx mat-twaqqif ta' kumitat f'din il-laqgħa, l-UE tista' tippreżenta talba oħra fil-laqgħa segwenti tal-KST li, skont ir-regoli tad-WTO, il-Kolombja ma tistax twaqqaf. F'kull stadju tat-tilwima l-proċeduri ta' soluzzjoni, il-Kolombja tista' tirriforma l-iskema tal-ispirti fil- Kolombja u telimina d-diskriminazzjoni tal-ispirti importati, b'hekk turi li nstabet soluzzjoni mingħajr ma jkun hemm l-istennija għal sentenza minn kumitat tad-WTO. Aktar tagħrif Sommarju tas-soluzzjoni tat-tilwim tad-WTO: Relazzjonijiet bejn l-UE u l-Kolombja: [1] kaxxa ta' disa' litri jew kaxxa ta' 12-il flixkun ta' 75cl. Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from L-UE_titlob_biex_ikun_hemm_kumitat_tad-WTO_dwar_id-diskriminazzjoni_tal-Kolombja_kontra_l-ispirti_importati.pdf